**ԼԵՌՆԱՅԻՆ ՂԱՐԱԲԱՂԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ԲՌՆԱԴԱՏՎԱԾՆԵՐԻ ՄԱՍԻՆ**

**Հոդված 1.** Բռնադատված է համարվում Լեռնային Ղարաբաղի Հանրապետությունում մշտապես բնակվող այն քաղաքացին, որը խորհրդային կարգերի ժամանակաշրջանում (սկսած 1921 թվականի հուլիսի 5-ից) նախկին ԽՍՀՄ տարածքում քաղաքական շարժառիթներով՝

ա) դատապարտվել է հակախորհրդային ագիտացիային և պրոպագանդային, հակախորհրդային կազմակերպությանը մասնակցելու, ազգային և ռասայական իրավահավասարությունը խախտելու, խորհրդային պետական հասարակական կարգերն արատավորող ակնհայտ հերյուրանքներ տարածելու հոդվածներով և հետագայում արդարացվել է.

բ) քրեական պատասխանատվության է ենթարկվել արտադատարանական կարգով.

գ) անօրինական կարգով ենթարկվել է բժշկական բնույթի հարկադրական միջոցների.

դ) արտաքսվել է նախկին ԽՍՀՄ տարածքից կամ զրկվել քաղաքացիությունից.

ե) աքսորվել կամ արտաքսվել է որպես բռնադատվածի ընտանիքի անդամ:

Բռնադատված է համարվում Լեռնային Ղարաբաղի Հանրապետությունում մշտապես բնակվող այն քաղաքացին, որը սկսած 1988 թվականի փետրվարից արցախահայության ազգային-ազատագրական պայքարին մասնակցելու համար քրեական պատասխանատվության է ենթարկվել Ադրբեջանի Հանրապետության դատական իշխանությունների կողմից կամ հետաքննական և նախաքննական մարմինների կողմից պահվել է անազատության մեջ:

Սույն հոդվածով նախատեսված անձանց իրավիճակը հավաստող փաստաթղթերի բացակայության դեպքում, այդ փաստը հաստատվում է դատական կարգով:

***(1-ին հոդվածը փոփ., լրաց. 15.09.2004 ՀՕ-131)***

**Հոդված 2.** Բռնադատվածի, նրա հարազատների կամ այլ շահագրգիռ անձանց ու կազմակերպությունների պահանջով պետական լրատվական միջոցները պարտավոր են 10-օրյա ժամկետում տալ համապատասխան հաղորդում, որում պետք է նշվեն բռնադատվածի անունը, ազգանունը, հայրանունը, ծննդյան տարեթիվը, բնակության վայրը, մինչև բռնադատվելը զբաղմունքի տեսակը, բռնադատող մարմինը, բռնադատվելու ժամկետները, մեղադրանքը, սահմանված պատիժը, ազատ արձակելու և արդարացման որոշումը և ժամկետները:

**Հոդված 3.** Լեռնային Ղարաբաղի Հանրապետության քաղաքացիներ չհանդիսացող բռնադատվածներին տրվում է Լեռնային Ղարաբաղի Հանրապետության քաղաքացիություն ստանալու իրավունք:

**Հոդված 4.** Բռնադատվածի զինվորական, գիտական և այլ կոչումներն ու աստիճանները, որոնցից նա զրկվել է բռնադատման հետևանքով, վերականգնվում են համապատասխան իրավասու մարմնի կողմից՝ բռնադատվածի, նրա հարազատների կամ այլ շահագրգիռ անձանց ու կազմակերպությունների դիմումի հիման վրա:

**Հոդված 5.** Բռնադատվածի կենսաթոշակային ապահովությունն իրականացվում է Լեռնային Ղարաբաղի Հանրապետության օրենսդրությամբ սահմանված կարգով:

***(2-րդ մասն ուժը կորցրել է 19.12.2012 ՀՕ-29-Ն)***

***(3-րդ մասն ուժը կորցրել է 19.12.2012 ՀՕ-29-Ն)***

***(5-րդ հոդվածը փոփ. 15.02.2000 ՀՕ-95, խմբ. 23.03.2005 ՀՕ-179, փոփ. 19.12.2012 ՀՕ-29-Ն)***

**Հոդված 6.** Բնակտարածությունը կորցրած բռնադատվածին բնակարանային պայմանների բարելավման կարիք ունենալու դեպքում իր նախկին բնակության վայրում, սեփականության իրավունքով, տրամադրվում է սահմանված չափի հողատարածք բնակարանային անհատական շինարարության համար՝ օժտելով Լեռնային Ղարաբաղի Հանրապետությունում գործող արտոնյալ պայմաններով երկարաժամկետ վարկ ստանալու իրավունքով:

**Հոդված 7.** Լեռնային Ղարաբաղի Հանրապետության կառավարությունը կարող է բռնադատվածին ազատել Լեռնային Ղարաբաղի Հանրապետության պետական և հանրային բնակարանային ֆոնդի տների բնակարանների սեփականաշնորհման հետ կապված փաստաթղթերի ձևակերպման նպատակով գանձվող վարձից, եթե բռնադատման ժամանակ բռնագրավվել է նրա բնակտարածությունը:

Բնակարանների անվճար սեփականաշնորհման համար սահմանված ժամկետը չի տարածվում բռնադատվածների վրա:

**Հոդված 8.** Պետական գույքի մասնավորեցման (սեփականաշնորհման) ընթացքում Լեռնային Ղարաբաղի Հանրապետության բռնադատված քաղաքացին օգտվում է Լեռնային Ղարաբաղի Հանրապետության կառավարության կողմից սահմանված արտոնություններից:

**Հոդված 9.** ***(հոդվածն ուժը կորցրել է 26.11.2008 ՀՕ-59-Ն)***

**Հոդված 10.** Գազի, էլեկտրաէներգիայի, ջրամատակարարման ծառայություններից ու տրանսպորտից օգտվելու, ինչպես նաև աղբահանության, ջրահեռացման և հեռախոսի վարձերը վճարելու համար բռնադատվածին տրվում է ամենամսյա դրամական օգնություն՝ Լեռնային Ղարաբաղի Հանրապետության կառավարության կողմից սահմանված կարգով և չափով:

Բռնադատվածն ունի դեղորայքի արժեքի (ըստ դեղատոմսի) վճարի 50 տոկոս զեղչի իրավունք:

***(10-րդ հոդվածը խմբ. 26.11.2008 ՀՕ-59-Ն)***

**Հոդված 11.** Բռնադատվածի սեփականությունը հանդիսացող բռնագրավված գույքի, նրա կողմից վճարված տուգանքի կամ պատիժը կրելու ընթացքում չստացած աշխատավարձի դիմաց տրվում է միանվագ դրամական փոխհատուցում՝ Լեռնային Ղարաբաղի Հանրապետության օրենսդրությամբ սահմանված նվազագույն աշխատավարձի տասներկուպատիկի չափով:

**Հոդված 12.** Մահապատժի դատապարտված, ինչպես նաև ազատազրկման ձևով պատիժը կրելու կամ այդ պատիժը կրելուց հետո մահացած բռնադատվածի առաջին հերթի ժառանգներն օգտվում են սույն օրենքի 6 և 7 հոդվածներով նախատեսված արտոնություններից:

**Հոդված 13.** Բռնադատվածների հարցերով զբաղվող հանձնաժողովը ստեղծվում է Լեռնային Ղարաբաղի Հանրապետության նախագահի հրամանագրով:

**Հոդված 14.** Օրենքն ուժի մեջ է մտնում հրապարակման պահից:

|  |  |
| --- | --- |
| **ԼԵՌՆԱՅԻՆ ՂԱՐԱԲԱՂԻ ՀԱՆՐԱՊԵՏՈՒԹՅԱՆ****ՆԱԽԱԳԱՀ՝** | **Ա. ՂՈՒԿԱՍՅԱՆ** |
|  31 դեկտեմբերի 1999թ.ք. ՍտեփանակերտՀՕ-82 |   |